ابن دقیق العید

شیخ الاسلام، امام المجدد ابن دقیق العید (پیدائش: 22 جولائی 1228ء— وفات: 5 اکتوبر 1302ء) تیرہویں صدی عیسوی میں مصر کے شیخ الاسلام، فقیہ، محدث تھے۔

 سوانح 

 نسب 
نام محمد بن علی ہے جبکہ نسب یوں ہے: محمد بن علی بن وہب بن مطیع بن ابی طاعہ المنفلوطی القوصی الثبجی المصری المالکی الشافعی۔ کنیت ابوالفتح ہے۔ القابات تقی الدین، ابن القاضی ہیں۔ابن دقیق صحابی رسول بہز بن حکیم القشیری کی اولاد سے ہیں۔ابن فرحون المالکی: الدیباج، جلد 2، صفحہ 318۔شمس الدین الذہبی: المعجم المختص، صفحہ 169۔ابن حجر عسقلانی: الدرر الکامنہ، جلد 5، صفحہ 350۔ آپ کی والدہ شیخ الصالح تقی الدین مظفر بن عبد اللہ المقترح کی بیٹی تھیں۔مقدمہ شرح الالمام باحادیث الاحکام، جلد 1، صفحہ 14۔

 پیدائش 
ابن دقیق کی پیدائش 15 شعبان 625ھ مطابق 22 جولائی 1228ء کو بحیرہ احمر کے ساحل پر ینبع کے قریب سمندری سفر کے دوران ہوئی جب اُن کے والدین قوص سے حجاز حج کی ادائیگی کے لیے مکہ پہنچنے والے تھے۔مقدمہ شرح الالمام باحادیث الاحکام، جلد 1، صفحہ 13۔

 تحصیل علم 
آپ کی نشو و نما قوص میں ہوئی، جہاں آپ نے مالکیہ اور شافعی علما سے حدیث کا درس لیا۔قرأت کی تعلیم حاصل کرنے کے بعد انھوں نے فقہ مالکی کی تعلیم اپنے والد سے اور فقہ شافعی کی تعلیم اپنے والد کے اور اُن کے شاگرد بہاء الدین ھبۃ اللہ القفطی سے حاصل کی۔ اِس کے بعد قاہرہ چلے گئے اور وہاں محمد بن عبد السلام، ابو الحسن بن فقیر، ابن الرواج سے علم حدیث کی تحصیل کی۔صلاح الدین الصفدی: الوافی بالوفیات، جلد 4، صفحہ 193۔ دمشق میں شیخ ابی العباس احمد بن عبد الدائم بن نِعمہ المقدسی اور ابوالبقاء خالد بن یوسف سے سماع حدیث کیا۔ بعد ازاں اسکندریہ چلے آئے اور یہاں شیخ الحافظ عبد العظیم المنذری (متوفی 656ھ/ 1258ء) ، محمد بن انجب الصوفی بغدادی، ابوعلی الحسن بن محمد التیمی البکری اور ابو الحسن عبد الوہاب بن حسن الدمشقی سے سماع حدیث کا شرف حاصل کیا۔مقدمہ شرح الالمام باحادیث الاحکام، جلد 1، صفحہ 14/15۔ بعد ازاں مصر، بلاد الشام اور حجاز کے علمائے حدیث سے مزید علم حاصل کیا۔ شیخ الاسلام عز بن عبدالسلام (متوفی 660ھ) سے تلمذ شرف حاصل کیا۔ عربی زبان اور فقہ کی تعلیم شیخ شرف الدین محمد بن ابی الفضل المرسی سے حاصل کی۔اپنی والدہ سے بھی سماع حدیث کیا۔اِس نتیجے میں انھیں علم فقہ اور علم حدیث میں ایسی بصیرت حاصل ہوئی جو اُس زمانے میں بہت کم لوگوں کو حاصل تھی۔

 مسلک 
ابن دقیق ابتداً اپنے والد کے زیر اثر مالکی المذہب تھے لیکن بعد ازاں انھوں نے فقہ شافعی کی ہمنوائی اختیار کرلی اور اِس میں مجتہدانہ مقام حاصل کیا۔تاج الدین السبکی: طبقات الشافعیہ الکبریٰ، جلد 9، صفحہ 209۔

 مصر میں قیام 
 مزید پڑھیں: حسام الدین لاچین

ابن دقیق اپنے زمانے کے جید عالم تھے جس کی بنا پر حکمران اور سلاطین بھی اُن کا بے حد احترام کیا کرتے تھے۔ علامہ ابن حجر عسقلانی نے لکھا ہے کہ ایک بار جب وہ سلطان حسام الدین لاچین سے ملنے کے لیے اُس کے پاس گئے تو سلطان تخت سے نیچے اُتر آیا اور مؤدب ہوکر اُن سے نیچے ہوکر بیٹھا۔ابن حجر عسقلانی: الدرر الکامنہ، جلد 4، صفحہ 93۔ مدت تک وہ اپنے آبائی شہر قوص میں فقہ مالکی کے قاضی رہے لیکن جب وہ قاہرہ چلے گئے تو عہدہ قضا سے دستبردار ہو گئے۔ البتہ 695ھ (1296ء)کے قریب قریب کچھ عرصے تک انھوں نے شافعی قاضی القضاۃ کا عہدہ قبول کر لیا۔ابن کثیر: البدایہ والنہایہ، جلد 14، صفحہ 27۔ تذکرہ سال 695ھ۔ اِس عہدے پر وہ کئی سال تک فائز رہے۔ اِس دوران میں انھوں نے متعدد اصلاحی اِقدامات کیے جس سے مصر میں نفاذِ قانون کا عمل بہتر ہوا۔

 وفات 
11 صفر 702ھ مطابق 5 اکتوبر 1302ء کو ابن دقیق العید کا انتقال قاہرہ میں ہوا۔ابن حجر عسقلانی: الدرر الکامنہ، جلد 4، صفحہ 94۔ اُن کے جنازہ میں عوام و خواص کی کثیر تعداد شریک ہوئی جن میں مصری امرا اور اعیانِ دولت، خصوصاً نائب السلطنت بھی شامل تھے۔ تدفین قرافۃ الصغریٰ میں اُن کے استاد عز بن عبدالسلام کے پہلو میں کی گئی۔ابن ایاس الحنفی: بدائع الزھور فی وقائع الدھور، مطبوعہ قاہرہ، 1982ء

 تالیفات و تصانیف 
 مزید پڑھیں: شمس الدین سخاوی

 حدیث 

 اَلاِقْتَراح فی بیان الاِصطلاح 
 یہ کتاب علم حدیث کی اصطلاحات کے بیان پر مشتمل ہے۔اِس میں ابن دقیق نے محدثین، راویانِ حدیث کے طبقات، کیفیت و سماع و روایت اور احادیث متفق علیہ کی تعریف پر عمدہ انداز میں بحث کی ہے۔ یہ پہلی بار بیروت سے 1406ھ مطابق 1988ء میں شائع ہوئی تھی۔ براکلمان نے اِس کتاب کے قلمی نسخوں کے متعلق لکھا ہے۔تکملہ براکلمان:  جلد 2،   صفحہ 66۔

 الالمام فی الاحادیث الاحکام 
 یہ کتاب ایسی احادیث کے "ضبط" پر مشتمل ہے جو احکام سے متعلق ہیں۔شیخ الاسلام ابن تیمیہ اِس کتاب کو کتاب الاسلام قرار دیتے تھے اور کہا کرتے تھے کہ: اِس جیسی کتاب نہیں لکھی گئی۔ اِس کتاب کی اہمیت کے پیش نظر متاخر علمائے حدیث نے اِس کی شروح لکھی ہیں۔ پہلی شرح خود مصنف ابن دقیق نے لکھی ہے جس کا نام الانام شرح الالمام تھا۔ علامہ ابن حجر عسقلانی کے بقول اِس شرح کی 20 جلدیں تھیں۔ابن حجر عسقلانی: الدرر الکامنہ، جلد 4، صفحہ 92۔ یہ شرح اب ناپید ہو چکی ہے۔

 الاحکام الاحکام شرح عمدۃ الاحکام 
 یہ کتاب امام تقی الدین عبدالغنی بن عبدالواحد المقدسی الدمشقی (متوفی 600ھ) کی تصنیف عمدۃ الاحکام عن سید الانام من احادیث النبی علیہ السلام کی شرح ہے۔ ابن دقیق العید نے یہ کتاب اپنے ایک شاگرد عماد الدین اسماعیل بن محمد بن اثیر الحلبی کو اِملاء کروائی تھی۔ عماد الدین الحلبی نے اِس کو مرتب کرکے اِس کا نام احکام الاحکام فی شرح احادیث سید الانام رکھا۔ امام شمس الدین سخاوی (متوفی 1497ء) نے اس کا حاشیہ بھی لکھا ہے۔ یہ کتاب پہلی بار قاہرہ سے 1372ھ/ 1953ء میں اور بیروت سے 1981ء/ 1982ء اور 1987ء میں شائع ہوئی تھی۔براکلمان: تکملہ،  جلد 2،  صفحہ 605۔

 شرح 
 مزید پڑھیں: الاربعین النوویہ
 شرح اربعين النوویہ 
 امام نووی نے جو الاربعین النوویہ کے عنوان سے جو الاحادیث کا مجموعہ مرتب کیا ہے، اُس کی شرح بہت سے علما نے کی ہے۔ ابن دقیق العید نے بھی الاربعین النوویہ کی شرح لکھی ہے۔

 نُبْذۃُ فی علوم الحدیث 
اِس کتاب کا ایک قلمی مخطوطہ برطانیہ کے کتب خانہ میں موجود ہے۔براکلمان: جلد 2، صفحہ 75۔

 رجال الحدیث 
رجال الحدیث پر انھوں نے ابوشجاع احمد بن حسن بن احمد اصفہانی کی التقریب کی شرح بعنوان ’’تحفۃ اللبیب فی شرح التقریب‘‘ لکھی۔ اِس کا ایک قلمی مخطوطہ برلن میں موجود ہے جبکہ عکسی نسخہ قاہرہ میں موجود ہے۔فہرس التمہیدی،  صفحہ 321۔  مطبوعہ قاہرہ،  مصر۔

 فقہ 
علم فقہ پر اُن کی دستیاب شدہ کتب یہ ہیں: 
 شرح مختصر ابن حاجب:  یہ کتاب فقہ مالکیہ سے متعلق فقہی کتاب ہے۔
 مقدمہ المطرزی فی اُصول الفقہ:  اِس کا تذکرہ علامہ ابن حجر عسقلانی نے الدررالکامنہ میں کیا ہے۔ابن حجر عسقلانی: الدرر الکامنہ، جلد 4، صفحہ 92۔
 علم فقہ پر ایک مکتوب جو انھوں نے اپنے نائب قاضی اخمیم کے نام لکھا تھا۔ جعفر بن ثعلب الادفوی کی الطالع السعید میں یہ صفحہ نمبر597 تا 599 پر شائع ہو چکا ہے۔جعفر بن ثعلب الادفوی: الطالع السعید، صفحہ 597 تا 599۔ مطبوعہ قاہرہ، مصر، 1966ء

 شعر و ادب 
ابن دقیق العید کو شعر و ادب سے بھی دلچسپی رہی۔ اُن کی شاعری کے موضوعات وصف، دوستوں سے فراق کی کیفیت اور نعت نبوی (بالخصوص علی صاحبھا التحیۃ والسلام) پر مشتمل ہے۔صلاح الدین الصفدی: الوافی بالوفیات، جلد 4، صفحہ 199، 208۔ادفوی:  الطالع السعید،  صفحہ 583، 595۔ مطبوعہ الحاجری، کویت۔ کچھ قصائد قلمی صورت میں بغداد، عراق کے ایک کتب خانہ میں موجود ہیں۔

 مزید دیکھیے 
 الاربعین النوویہ

 حوالہ جات 

زمرہ:1228ء کی پیدائشیں
زمرہ:1302ء کی وفیات
زمرہ:اشاعرہ
زمرہ:تیرہویں صدی کی عرب شخصیات
زمرہ:تیرہویں صدی کی مصری شخصیات
زمرہ:تیرہویں صدی کے اسلامی مسلم علما
زمرہ:سلطنت مملوک (مصر) کے الٰہیات دان
زمرہ:شافعی فقہا
زمرہ:شیوخ الاسلام
زمرہ:مالکی علما
زمرہ:مجددین
زمرہ:محدثین
زمرہ:مصری ائمہ کرام
زمرہ:مصری سنی مسلمان
زمرہ:مصری فقہا
زمرہ:مصری مالکیہ
زمرہ:ویکی ڈیٹا سے مطابقت رکھنے والی مختصر تفصیل